Luister versigtig! Jakobus 1:19-29 (:19) - Brooklyn-Gemeente
Luister versigtig! Jakobus 1:19-29 (:19)
Kommunikasie wat skeef loop, veroorsaak spanning. Kommunikasie loop skeef wanneer een van die twee partye in 'n verhouding die heeltyd praat sonder om fyn te luister na wat die ander een sê. Kort voor lank kom daar konflik en word beskuldigings heen en weer geslinger: "Jy praat net die heeltyd" of "Jy hoor nie wat ek vir jou sê nie" of "Jy gee my nie geleentheid om te praat nie". Ons ken dit maar alte goed vanuit die praktyk van die lewe.
Ons Here waarsku ons baie duidelik:
... elke mens moet maar te gewillig wees om te luister, nie te gou praat nie en nie te gou kwaad word nie" (Jakobus 1:19).
Die kommunikasie in ons verhouding met ons Here loop dikwels ook skeef, maar dan met 'n ontsettende groot verskil: óns is die baie-praters en óns is die vinnig-kwaad-worders ... nie ons Here nie!
Soms praat ons in gebede so baie met God oor ons eie behoeftes dat ons Hom nie kans gee om met ons te praat nie! En dan word ons kwaad vir Hom omdat dit vir ons voel asof Hy ons nie antwoord nie. Intussen is ons gebede dikwels net 'n versoeklysie wat grens aan selfsugtigheid omdat ons net vra en vra en vra sonder om ook stil te word voor Hom en te luister na wat God deur sy Woord aan ons bekend maak.
Om werklik fyn te luister strek oneindig dieper as om bloot woorde te hoor. Hier in Jakobus 1 word die dinamiese proses van luister pragtig beskryf. Om opreg na die Woord van ons Here te luister, moet ons die Woord aanhoor (:22), dit aanneem deur dit persoonlik op onsself van toepassing te maak (:21), ons moet doen wat die Woord sê (:22), ons daarin verdiep (:25) en in die Woord van God volhard (:25).
Ons Here Jesus was ons daarin tot volkome voorbeeld. In Jesaja 50:4 en 5 lees ons 'n aangrypende profesie wat direk heenwys na Hom:
Die Here my God het my geleer om die regte woorde te gebruik sodat ek dié wat moeg is, kan moed inpraat. Elke môre laat Hy my opnuut weer luister, Hy laat my luister soos 'n leerling moet luister. Die Here my God het my geleer om te luister: ek was nie teen Hom opstandig nie, ek was nie ontrou aan Hom nie.
Lees ons nie op talle plekke in die Evangelies hoe Jesus Homself afgesonder het om tot sy Vader te bid nie? Jesus het biddend geleef. Hy het na sy Vader geluister. Hy het deurentyd gevra na Sy wil. Hy was volkome gehoorsaam aan die wil van sy Vader – ja, Hy was gehoorsaam tot die dood toe.
Ons het die voorreg om 'n Bybel te mag besit. Luister na die Woord van ons Here. Verdiep jou daarin, leef daaruit en volhard daarin!